හොල්සිම් ලංකා සමාගම භාරයේ පවතින පුත්තලම දිස්ත්‍රික්කයේ අරුවක්කාළු පුරාවිද්‍යා ජෛව විවිධත්ව භූමිය ජාතික උරුමයක් ලෙස නම් කිරීමට පියවර ගෙන ඇත.මෙම භූමියේ පොසිල සාධක බහුලව ව්‍යාප්තව ඇති ස්ථාන 04 ක් හඳුනාගෙන ඒවා පුරාවස්තු ආඥා පනත යටතේ පුරාවිද්‍යා තහනම් ඉඩම් ලෙස ගැසට් කිරීමට තිරණය කර තිබේ.ඉදිරියේදී මේ වැඩපිළිවෙළ තවදුරටත් ඉදිරියට ගෙනයමින් ලෝක ඉතිහාසයේ තවත් වැදගත් ජෛව විද්‍යාත්මක අවධියක් වන ජුරාසික අවධිය පිළිබඳ දැනට තබ්බෝවෙන් ලැබී ඇති සාධක සහිත භූමියද පුරාවිද්‍යා සංරක්ෂිතයක් ලෙස ප්‍රකාශයට පත් කිරීමට කටයුතු කරන බව පුරාවිද්‍යා අධ්‍යක්ෂ ජනරාල් ආචාර්ය සෙනරත් දිසානායක මහතා පවසයි.මේ පාෂාණිභූත අවශේෂ බස්නාහිර වෙරළ තීරයට සමාන්තරව ඉතා දීර්ඝ ප්‍රදේශයක් ඔස්සේ ව්‍යාප්තව පවතින අතර මෙයින් ඉතා සිත් ගන්නා සුළු පාෂාණිභූත සත්ත්ව හා ශාක අවශේෂ කොටස් දක්නට ලැබෙන්නේ වයඹ දිග වෙරළ තීරයේ කලා ඔය පුත්තලම කළපුව හා සම්බන්ධ මෝය කටේ සිට දකුණු දිගට වන්නට පිහිටි අරුවක්කාළු ප්‍රදේශයේ ය.